Porvarisäädyn puhemiehen vala
Porvarisäädyn Puhemiehen vala.

"Minä N. N. lupaan ja vannon Jumalan ja Hänen Pyhän Evankeliuminsa kautta, että koska Suurivaltaisin, Kaikkeinarmollisin Keisari N. N., koko Venäjänmaan Keisari ja Itsevaltias, Puolanmaan Tsaari, Suomen Suuriruhtinas, Armossa on valinnut minun Porvarisäädyn Puhemieheksi nykyisillä valtiopäivillä; niin olen minä kaikella voimalla ja taidolla varjeleva ja hoitava, sekä kaikella mahdillani puollustava kaikkea Keisarillista ja Suuriruhtinaallista oikeutta ja Maan Säätyjen vapautta, aivan niinkuin se järkähtämätön Hallitusmuoto 21 päivältä Elokuuta 1772, jonka Maan Säädyt, itsellensä ja jälkeisillensä, ikuisiksi ajoiksi ovat hyväksi ottaneet ja valalla vahvistaneet, sekä muut voimassa olevat perustusla'it säätävät ja määräävät. En myöskään ole salliva, että mitään sitä vastoin tehdään, mutta kaikki Säädyn keskustelemukset niin ohjaava, että se on Hänen Keisarilliselle Majesteetillensa maan Suuriruhtinaalle ja maalle hyödyksi, Säädylle kunniaksi ja hyväksi. Olen myös noudattava sitä Valtakunta-Kokousten Järjestystä, jonka Kuningas ja Valtakunnan Säädyt Tammikuun 24 päivänä 1617 ovat Örebro'ssa vahvistanet, sekä hoitava kunkin Säädyn rehellisesti saamia etuuksia, vapauksia ja oikeuksia, ja edistävä kaikkea, joka on Hänen Keisarilliselle Majesteetillensa maan Suuriruhtinaalle ja maalle hyödyksi. En myös koskaan ole salliva, että semmoisia ehdotuksia tehdään, jotka voisivat sotia Keisarivaltaa tahi Maan Säätyjen vapauksia ja oikeuksia vastaan. Että kaikki nämä kappaleet uskollisesti tahdon pitää, siihen rukoilen minä Jumalata niin totta avukseni, kuin niitä olen noudattava".

</div>

Lähde
 Yhteenveto niistä voimassa olevista säännöistä ja seurattavaksi otetuista tavoista, jotka Suomen Suuriruhtinanmaan valtiopäivä-järjestyksessä ovat noudatettavat, Suomen Suuriruhtinanmaan Asetus-Kokous 13/1863, s. 19–20.

Valat ja vakuutukset